แบงก์ออมสิน หยุดให้ขอเงินกู้ฉุกเฉินออนไลน์
ธนาคารออมสินแก้เว็บล่มไม่ได้ ขอปิดระบบขอสินเชื่อฉุกเฉิน เปิดใหม่พรุ่งนี้ 8.00 น. ประธานแบงก์จี้ผู้บริหารแก้ไขด่วน

15 เม.ย. 2563

ดร.ชาติชาย พยุหนาวีชัย ผู้อำนวยการธนาคารออมสิน เปิดเผยว่า ตามที่ธนาคารออมสินได้เปิดให้บริการสินเชื่อเพื่อเป็นค่าใช้จ่ายสำหรับผู้ที่ได้รับผลกระทบจากไวรัสโคโรนา (COVID-19) 2 ประเภท คือ สินเชื่อผู้มีอาชีพอิสระ วงเงินกู้สูงสุด 10,000 บาท และ สินเชื่อผู้มีรายได้ประจำวงเงินกู้สูงสุด 50,000 บาท โดยให้ลงทะเบียนผ่านเว็บไซต์ธนาคารออมสิน www.gsb.or.th นั้น
เนื่องจากมีลูกค้าและประชาชนให้ความสนใจลงทะเบียนเป็นจำนวนมากอย่างพร้อมเพรียงกัน ส่งผลให้ระบบเครือข่ายการสื่อสารของเว็บไซต์ธนาคารฯ และระบบลงทะเบียนเกิดความขัดข้อง ซึ่งขณะนี้อยู่ระหว่างปรับปรุงเพิ่มประสิทธิภาพและทำการทดสอบระบบใหม่ จึงขอปิดระบบเพื่อปรับปรุง และจะเปิดให้ลงทะเบียนอีกครั้งในวันพรุ่งนี้ (16 เมษายน 2563) เวลา 8.00 น. เป็นต้นไป
ธนาคารออมสิน จึงขออภัยในความไม่สะดวกมา ณ ที่นี้
ด้านนายพชร อนันตศิลป์ อธิบดีกรมสรรพสามิต ประธานธนาคารออมสิน เปิดเผยว่า ได้สอบถามฝ่ายบริหารธนาคารออมสิน กรณีเว็บไซต์ของธนาคารล่มทำให้ประชาชนที่ต้องการกู้สินเชื่อฉุกเฉินไม่สามารถเข้าไปลงทะเบียนสินเชื่อได้นั้น เกิดขึ้นได้อย่างไร ซึ่งในช่วงเช้ายังไม่ได้รับคำตอบจากผู้บริหารของธนาคาร แต่ในช่วงบ่ายฝ่ายบริหารได้ชี้แจงโดยอ้างว่า ระบบเซิฟเวอร์ในการลงทะเบียนขอสินเชื่อฉุกเฉินของธนาคารออมสิน อยู่ที่กระทรวงดิจิทัลเพื่อเศรษฐกิจและสังคม หรือ กระทรวงดีอี ซึ่งส่วนตัวในฐานะประธานก็ไม่รู้ว่ากระทรวงดีอีเข้ามาเกี่ยวข้องในส่วนไหนอย่างไร
ทั้งนี้ เบื้องผู้บริหารธนาคารออมสิน ชี้แจงว่า ระบบเว็บไซต์ของธนาคารล่มเพราะคนเข้ามาขอยื่นสินเชื่อฉุกเฉินจำนวนมาก และธนาคารออมสินได้ประสานไปที่กระทรวงดีอีแล้ว เพื่อให้ระบบเว็บไซต์และการลงทะเบียนของสินเชื่อฉุกเฉินผ่านระบบออนไลน์ของธนาคารกลับมาให้บริการได้โดยเร็วที่สุด
ผู้สื่อข่าวสอบถามว่า จะมีการพิจารณาเพิ่มวงเงินการให้สินเชื่อฉุกเฉินที่กำหนดไว้ 2 หมื่นล้านบาทหรือไม่ เพื่อให้ทุกคนได้รับสินเชื่อ นายพชร กล่าวว่ายังไม่มีการพิจารณา เพราะเป็นเรื่องที่ต้องพิจารณารอบคอบ ไม่เช่นนั้นธนาคารก็จะมีความเสี่ยง ขั้นนี้ขอดูระบบเว็บไซต์ของธนาคารให้กลับมาบริการประชาชนให้ได้ปกติเสียก่อน
สำหรับ “โครงการสินเชื่อฉุกเฉิน” ของธนาคารออมมีวงเงิน 20,000 ล้านบาท ให้บริการด้วย สินเชื่อเพื่อเป็นค่าใช้จ่ายสำหรับผู้มีอาชีพอิสระที่ได้รับผลกระทบจากไวรัสโคโรนา (COVID-19) วงเงินกู้ต่อรายสูงสุด 10,000 บาท อัตราดอกเบี้ย 0.10% ต่อเดือน (Flat Rate) ผ่อนชำระคืนนานถึง 2 ปี โดยไม่ต้องชำระเงินกู้ 6 งวดแรก ที่สำคัญคือไม่ต้องใช้หลักประกันใดๆ คุณสมบัติผู้กู้ มีสัญชาติไทย อายุ 20 ปีขึ้นไป มีถิ่นที่อยู่อาศัยแน่นอน สามารถติดต่อได้ ประกอบอาชีพอิสระที่มีรายได้เดือนละไม่เกิน 30,000 บาท ได้รับผลกระทบจาก COVID-19 เช่น พ่อค้าแม่ค้า คนขับรถโดยสารแท็กซี่-สามล้อ มัคคุเทศก์ เป็นต้น
ขณะที่ “โครงการสินเชื่อพิเศษ” เพื่อเสริมสภาพคล่องชั่วคราวในการดำรงชีวิตแก่ประชาชนที่ได้รับผลกระทบดังกล่าว ธนาคารออมสินสนับสนุนสินเชื่อวงเงินรวม 20,000 ล้านบาท ด้วย สินเชื่อเพื่อเป็นค่าใช้จ่ายสำหรับผู้มีรายได้ประจำที่ได้รับผลกระทบจากไวรัสโคโรนา (COVID-19) วงเงินกู้ต่อรายสูงสุด 50,000 บาท อัตราดอกเบี้ย 0.35% ต่อเดือน (Flat Rate) ให้ผ่อนชำระคืนนานถึง 3 ปี โดยการค้ำประกันสามารถใข้บุคคลหรือหลักทรัพย์ค้ำประกันก็ได้ เพียงมีอายุ 20 ปีขึ้นไป สัญชาติไทย มีถิ่นที่อยู่อาศัยแน่นอน สามารถติดต่อได้ เป็นผู้มีรายได้ประจำแต่รายได้ลดลงหรือขาดรายได้เนื่องจากได้รับผลกระทบจาก COVID-19 และภัยอื่นๆ ซึ่งทั้ง 2 โครงการนี้ ธนาคารออมสินเปิดให้บริการจนถึงวันที่ 30 ธันวาคม 2563